“บิ๊กแป๊ะ” สั่งสำรองราชการ “วิระชัย ทรงเมตตา” ปมปล่อยคลิปเสียงคดียิงรถ “บิ๊กโจ๊ก”
"บิ๊กแป๊ะ" สั่งสำรองราชการ "วิระชัย ทรงเมตตา" ปมปล่อยคลิปเสียงคดียิงรถ "บิ๊กโจ๊ก"
29 ก.ค. 2563

ผู้สื่อข่าวรายงานว่า วันนี้ (29 ก.ค.63) พล.ต.อ.จักรทิพย์ ชัยจินดา ผู้บัญชาการตำรวจแห่งชาติ มีคำสั่ง ตร.ที่ 387/2563 ลงวันที่ 29 ก.ค.63  เรื่อง ให้ข้าราชการตำรวจสำรองราชการ ใจความระบุว่า ตามคำสั่ง ตร.ที่ 383/2563 ลงวันที่ 24 ก.ค.63 แต่งตั้งคณะกรรมการสอบสวน พล.ต.อ.วิระชัย ทรงเมตตา รองผบ.ตร.ซึ่งถูกกล่าวหาว่า กระทำผิดวินัยอย่างร้ายแรง
โดยมีพฤติการณ์และการกระทำเข้าลักษณะมีเจตนาเปิดเผยความลับของทางราชการ และฝ่าฝืนระเบียบคำสั่งว่าด้วยการให้ข่าวสัมภาษณ์ ก่อให้เกิดความเสียหายต่อภาพลักษณ์ของตำรวจอย่างร้ายแรง
ประกอบกับ กองบังคับการปราบปราม ได้รับคำร้องทุกข์ในกรณีกล่าวโทษว่า มีการกระทำอันเป็นการทำผิดต่อรัฐ มีมูลเข้าข่ายตามความผิด พ.ร.บ.การประกอบกิจการโทรคมนาคม พ.ศ.2544 และที่แก้ไขเพิ่มเติม มาตรา 74 และตามประกาศของคณะปฏิรูปการปกครองในระบอบประชาธิปไตย อันมีพระมหากษัติย์ทรงเป็นประมุขฉบับที่ 21 เรื่อง การห้ามดักฟังทางโทรศัพท์และเครื่องมือสื่อสารอื่นใดนั้น
เนื่องจากกรณีดังกล่าว เป็นเหตุในการสั่งสำรองราชการได้ ตามนัยข้อ 3(1)แห่งกฎ ก.ตร.ว่าด้วยการสั่งให้ข้าราชการตำรวจประจำ ตร.หรือส่วนราชการใด หรือสำรองราชการ ในส่วนราชการใด พ.ศ.2548
ดังนั้นเพื่อประโยชน์แห่งความเป็นธรรมในการดำเนินการทางวินัยและอาญา เพื่อประโยชน์ในการบริหารราชการในภาพรวมของ ตร.อาศัยอำนาจตามความในมาตรา 61 (2) แห่ง พรบ.ตำรวจแห่งชาติ พ.ศ.2547 จึงให้ พล.ต.อ.วิระชัย ทรงเมตตา รอง ผบ.ตร.สำรองราชการ ตร. (อัตราเลขที่ สรส.1)
ทั้งนี้ ตั้งแต่บัดนี้เป็นต้นไป
อนึ่ง พล.ต.อ.วิระชัย เพิ่งกลับเข้าทำงานที่สำนักงานตำรวจแห่งชาติ (สตช.) ในตำแหน่ง รองผบ.ตร. เมื่อวันที่ 24 ก.ค. ที่ผ่านมา หลังถูกย้ายไปปฏิบัติราชการที่สำนักนายกรัฐมนตรี เป็นเวลานานกว่า 6 เดือน ระหว่างถูกสอบกรณีคลิปเสียงระหว่างตนเอง กับ ผบ.ตร. ซึ่งเป็นการสนทนาเกี่ยวกับคดีการลอบยิงรถของ พล.ต.ท.สุรเชษฐ์ หักพาล (บิ๊กโจ๊ก) ซึ่งเกิดขึ้นเมื่อเดือนมกราคมที่ผ่านมา
